b'\n_START_ARTICLE_\nInari Krohn\n_START_PARAGRAPH_\nSilja Inari Krohn (s. 18. syyskuuta 1945 Helsinki) on suomalainen taidemaalari ja -graafikko. H\xc3\xa4n on opiskellut Suomen taideakatemiassa 1965\xe2\x80\x931969 ja Ranskassa Aix-en-Provencessa (\xc3\x89cole des Beaux-Arts) 1971. _NEWLINE_Ensimm\xc3\xa4isen \xc3\xb6ljymaalauksia esitelleen n\xc3\xa4yttelyns\xc3\xa4 Krohn piti vuonna 1969. 1970-luvulla Krohnin tekniikka siirtyi poliittisista maalauksista luontoaiheisiin akvarelleihin ja grafiikkaan. Taidegrafiikassa Inari Krohn kutsuu teoksiaan vedoskollaaseiksi, joista syntyy jokaisella vedostuskerralla ainutkertainen teos. H\xc3\xa4n yhdist\xc3\xa4\xc3\xa4 toisiinsa vesiv\xc3\xa4ripuupiirroksen ja viivasy\xc3\xb6vytyksen tekniikkaa, mink\xc3\xa4 seurauksena lopputulos on usein akvarellimainen. Krohn valmistaa v\xc3\xa4rit itse pigmenteist\xc3\xa4, ja kunkin vedoksen v\xc3\xa4ris\xc3\xa4vyt voivat olla yksil\xc3\xb6llisi\xc3\xa4._NEWLINE_Vuosina 1995\xe2\x80\x931998 Krohn toimi Kuvataideakatemian taidegrafiikan professorina. Inari Krohnin sisar on Leena Krohn, jonka kirjoja h\xc3\xa4n on kuvittanut._NEWLINE_Krohn on kirjoittanut kaksi omael\xc3\xa4m\xc3\xa4kerrallista kirjaa. Muusa kirjahyllyss\xc3\xa4 (2004) on taiteilijan lapsuusajoista kertova muistelmateos ja Musta ja muut v\xc3\xa4rit (2006) on taiteilijaromaani, joka kertoo nuoren taiteilijan opiskeluvuosista 1960-luvun Suomessa ja kuvataiteilijuuteen kasvamisesta.'